ECA/09/04 Il-Lussemburgu, 2009/01/15 Nota ta' informazzjoni mill-Qorti Ewropea tal-Awdituri dwar ir-Rapport Speċjali Nru 9/2008 - “l-effettività tal-għajnuna tal-UE fil-qasam tal-libertà, is-sigurtà u l-ġustizzja għall-Belarus, il-Moldova u l-Ukraina” [1] Wara t-tkabbir tal-2004 u tal-2007, l-UE saret ġara diretta tal-Belarus, il-Moldova u l-Ukraina. Il-Kummissjoni għamlet ammont konsiderevoli ta' fondi tal-UE disponibbli għal dawn il-pajjiżi (166 miljun euro fil-perijodu 2000-2005) biex tittejjeb il-kapaċità tagħhom fl-oqsma tal-: kontroll tal-fruntieri; ġestjoni tal-immigrazzjoni/l-ażil; il-ġlieda kontra l-kriminalità organizzata; u l-ġudikatura u l-governanza tajba. L-akbar parti tal-għajnuna twasslet permezz ta' organizzazzjonijiet internazzjonali. Il-Kummissjoni llimitat l-għajnuna lill-Belarus minħabba nuqqas ta' rispett għad-demokrazija u għad-drittijiet tal-bniedem. L-għan tal-verifika tal-Qorti kien li tiddetermina s-suċċess tal-għajnuna tal-UE, biex tistabbilixxi r-raġunijiet għall-possibilità ta' prestazzjoni baxxa u biex tara sa liema punt il-Kummissjoni kellha proċess stabbilit biex jikkunsidra l-esperjenzi miksuba għal kontinwità tal-għajnuna f'dan il-qasam. Il-parti l-kbira tal-għajnuna vverifikata kisbet riżultati sodisfaċenti, b'mod partikolari fil-qasam tal-“Ġestjoni tal-Fruntieri”. Pereżempju l-Missjoni tal-Unjoni Ewropea ta' Assistenza fil-Fruntieri tal-Moldova u l-Ukraina (EUBAM) ikkontribwixxiet ħafna lejn il-bini tal-kapaċità tal-għassa tal-fruntieri u s-servizz tad-dwana fil-Moldova u l-Ukraina . B'kuntrast ma' dan, il-progress fil-parti l-kbira tiegħu ma kienx sodisfaċenti fil-qasam tal-“Immigrazzjoni u Ażil” fejn għan prinċipali tal-UE huwa li tgħin sabiex tagħti ċentri ta' akkomodazzjoni li jilħqu l-istandards internazzjonali umanitarji għall-immigranti illegali kif ukoll dawk li jfittxu l-ażil. Minkejja bosta suċċessi, il-progress ġenerali fil-ġlieda kontra l-kriminalità organizzata għadu mhux biżżejjed. Il-proġetti biex jiġġieldu t-traffikar ta' bnedmin kellhom komponenti dgħajfa ta' kriminalizzazzjoni u prosekuzzjoni. L-Overlapping huwa fattur prinċipali, peress li bosta donaturi huma interessati li jiffinanzjaw proġetti f'dan il-qasam. Dwar il-kontroll tad-drogi, il-proġetti mxew 'il quddiem bil-mod fl-oqsma tal-leġiżlazzjoni u l-intelliġenza tal-puliżija. Fir-rigward tal-prevenzjoni tal-ħasil ta' flus u l-iffinanzjar tat-terroristi, sfida sinifikanti hija li tinkiseb prosekuzzjoni ta' suċċess. Kien hemm ukoll riżultati mħallta fil-qasam tal-ġudikatura u l-governanza tajba. Xi proġetti wrew riżultati ġenerali sodisfaċenti. Madankollu, ir-riżultati miksuba sal-lum fi proġetti li jiġġieldu l-korruzzjoni huma żgħar ħafna. Il-kisbiet limitati kienu tipikament dovuti għal taħlita ta' fatturi li jinvolvu l-Kummissjoni, l-organizzazzjonijiet internazzjonali u l-awtoritajiet varji tat-tliet pajjiżi. Fatturi esterni bħan-nuqqas kontinwu ta' stabbiltà politika fl-Ukraina wkoll naqqsu r-riżultati tal-proġett. Il-koeżistenza ta' bosta strumenti ta' finanzjament għall-istess għan xekklu approċċ ta' kwalità. B'mod ġenerali l-koordinazzjoni tas-sostenn tal-UE ma' donaturi oħra ma kinitx żviluppata biżżejjed. Fl-aħħar, il-Kummissjoni ma sfruttatx biżżejjed l-alternattivi biex tikseb tagħlim, u l-esperjenzi miksuba ma kinux dejjem riflessi fi proġetti li għadhom kemm bdew. Abbażi ta' dawn l-osservazzjonijiet, il-Qorti tagħmel rakkomandazzjonijiet dettaljati li jistgħu jgħinu lill-Kummissjoni sabiex din iżżid l-effettività tal-għajnuna mogħtija lill-Belarus, lill-Moldova u lill-Ukraina fil-qasam tal-libertà, sigurtà u ġustizzja. Rapport Speċjali Nru 9/2008 http://eca.europa.eu/products/SR08_09 [1] L-għan waħdieni ta' din in-nota ta' informazzjoni huwa li jingħata sommarju. Ir-Rapport Speċjali adottat mill-Qorti tal-Awdituri huwa disponibbli fuq il-websajt tal-internet (http://www.eca.europa.eu) u se jkun ippubblikat fil-futur qarib.